钦定古今图书集成/理学汇编/学行典/第180卷 > 江革
## 钦定古今图书集成/理学汇编/学行典/第180卷 > 江革

按《后汉书江革传》，“革字次翁，齐国临淄人也。少失父，
独与母居。遭天下乱，盗贼并起，革负母逃难，备经阻
险，常采拾以为养。数遇贼，或劫欲将去，革辄涕泣求
哀，言有老母，辞气愿款，有足感动人者。贼以是不忍
犯之，或乃指避兵之方，遂得俱全于难。革转客下邳，
穷贫，裸跣行佣以供母，便身之物，莫不必给。建武末”
年，与母归乡里。每至岁时，县当案比，革以母老，不欲
摇动，自在辕中挽车，不用牛马，由是乡里称之曰“江
巨孝。”太守尝备礼召，革以母老不应。及母终，至性殆灭，尝寝伏冢庐，服竟不忍除。郡守遣丞掾释服，因请
以为吏。永平初，举孝廉，为郎，补楚太仆。月馀，自劾去。
楚王英驰遣官属追之，遂不肯还。复使中傅赠送，辞
不受。后数应三公命，辄去。建初初，太尉牟融举贤良
方正，再迁司空长史，肃宗甚崇礼之，迁五官中郎将。
每朝会，帝常使虎贲扶侍，及进拜，恒目礼焉。时有疾，
不会，辄大官送醪膳，恩宠有殊，于是京师贵戚卫尉
马廖、侍中窦宪慕其行，各奉书致礼，革无所报受，帝
闻而益善之。后上书乞骸骨，转拜谏议大夫，赐告归，
因谢病称笃。元和中，天子思革至行，制诏齐相曰：“谏
议夫大江革前以病归，今起居何如？夫孝，百行之冠，
众善之始也。国家每惟志士，未尝不及。革县以见谷
千斛赐巨孝，常以八月长吏存问，致羊酒以终厥身。
如有不幸，祠以中牢。”由是巨孝之称，行于天下。及卒，
诏复赐谷千斛。